b'\n_START_ARTICLE_\nSapelihammas\n_START_SECTION_\nSarjakuvissa\n_START_PARAGRAPH_\nSapelihampaan koko el\xc3\xa4m\xc3\xa4ntarinaa ei tunneta. H\xc3\xa4nen oikean nimens\xc3\xa4 luullaan olevan Victor Creed, ja h\xc3\xa4n on supervoimainen mutantti. Sapelihampaan sanotaan olevan \xc3\xa4\xc3\xa4rimm\xc3\xa4inen soturi ja selviytyj\xc3\xa4, ja h\xc3\xa4nt\xc3\xa4 ovat ajaneet jo vuosia psykoottiset tarpeet mets\xc3\xa4st\xc3\xa4\xc3\xa4, tappaa ja my\xc3\xb6s sy\xc3\xb6d\xc3\xa4 toisia ihmisi\xc3\xa4. N\xc3\xa4ht\xc3\xa4v\xc3\xa4sti Victor Creed oli is\xc3\xa4ns\xc3\xa4 psykologisesti pahoinpitelem\xc3\xa4, ja h\xc3\xa4nt\xc3\xa4 pidettiin vankina kotinsa kellarissa. Er\xc3\xa4\xc3\xa4ss\xc3\xa4 vaiheessa Creedist\xc3\xa4 tuli  Muukalainen-nimisen miehen oppilas, josta tuli maailman johtava salamurhaaja. 35 vuotta sitten Creedill\xc3\xa4 oli suhde toiseen mutanttiin, Mystikkoon, ja he saivat pojan, Graydon Creedin, josta tuli Ihmisyyden Yst\xc3\xa4v\xc3\xa4t -liiton johtaja ja joka jopa pyrki Yhdysvaltain presidentiksi ennen kuin h\xc3\xa4net murhattiin v\xc3\xa4h\xc3\xa4n aikaa sitten._NEWLINE_1960-luvun alussa Creed oli CIA:n erikoisagentti, jolloin h\xc3\xa4n luultavasti sai nimekseen Sapelihammas. CIA:ssa Creed ty\xc3\xb6skenteli monesti kahden muun mutantin, Loganin eli Wolverinen ja David Northin eli Maverickin kanssa. Muita erikoisagentteja heid\xc3\xa4n "X-Tiimiss\xc3\xa4\xc3\xa4n" olivat John Wraith eli Mastodontti ja Hopeakettu. Kaikki olivat olleet koekaniineja salaper\xc3\xa4isess\xc3\xa4 "Ase-X"-projektissa. Projekti oli ilmeisesti Yhdysvaltain hallituksen k\xc3\xa4ynnist\xc3\xa4m\xc3\xa4, ja sen tarkoituksena oli luoda ryhm\xc3\xa4 "supersotilaita." N\xc3\xa4ht\xc3\xa4v\xc3\xa4sti Ase-X -projektin tiedemiehet istuttivat jonkinlaisen ik\xc3\xa4\xc3\xa4ntymist\xc3\xa4 hidastavan tekij\xc3\xa4n Sapelihampaan ja muiden j\xc3\xa4senten DNA:han. Heille on my\xc3\xb6s asennettu muisti-implantteja tuntemattomista syist\xc3\xa4. N\xc3\xa4in ollen Sapelihammas ei voi luottaa kaikkiin muistoihinsa._NEWLINE_Creed joutui riitoihin Loganin ja Northin kanssa er\xc3\xa4\xc3\xa4n teht\xc3\xa4v\xc3\xa4n aikana Berliiniss\xc3\xa4 1960-luvun alussa. Siit\xc3\xa4 l\xc3\xa4htien Sapelihammas ja Wolverine ovat olleet verivihollisia. Sapelihampaan ensimm\xc3\xa4isess\xc3\xa4 taltioidussa rikoksessa h\xc3\xa4n pit\xc3\xa4\xc3\xa4 asianajaja Jeryn Hogarthia panttivankina. Hogarthin asiakas Daniel Rand taisteli ja voitti Sapelihampaan Rautanyrkin hahmossa._NEWLINE_Jonkin aikaa Creed vaani New Yorkin asukkaita mysteerisen\xc3\xa4 Viilt\xc3\xa4j\xc3\xa4n\xc3\xa4, mutta Rautanyrkki ja Luke Cage eli Voimamies voittivat h\xc3\xa4net._NEWLINE_My\xc3\xb6hemmin Sapelihammas halusi liitty\xc3\xa4 Muukalaisen organisaatioon. H\xc3\xa4n j\xc3\xa4ljitti naamioseikkailija Mustan Kissan, joka oli taistellut joitain Muukalaisen miehi\xc3\xa4 vastaan, mutta H\xc3\xa4m\xc3\xa4h\xc3\xa4kkimies pelasti Mustan Kissan ja voitti Sapelihampaan._NEWLINE_Sen j\xc3\xa4lkeen Sapelihammas liittyi Maraudereihin, supervoimakkaiden murhaajien joukkoon, jotka ty\xc3\xb6skenteliv\xc3\xa4t Herra Pahuudelle. Pahuus l\xc3\xa4hetti Marauderit tappamaan maanalaisen mutanttiyhdyskunnan, jonka j\xc3\xa4seni\xc3\xa4 kutsuttiin Morlokeiksi. T\xc3\xa4m\xc3\xa4n teht\xc3\xa4v\xc3\xa4n aikana Sapelihammas ja Wolverine kohtasivat ja taistelivat j\xc3\xa4lleen. T\xc3\xa4m\xc3\xa4 johti sarjaan kovia taisteluita n\xc3\xa4iden kahden vihollisen v\xc3\xa4lill\xc3\xa4._NEWLINE_Ryhm\xc3\xa4-X sieppasi viimein Sapelihampaan, ja heid\xc3\xa4n johtajansa professori Charles Xavier yritti auttaa Sapelihammasta p\xc3\xa4\xc3\xa4sem\xc3\xa4\xc3\xa4n eroon psykoottisista taipumuksistaan, aivan kuten Ryhm\xc3\xa4-X oli auttanut Wolverinea aikoinaan. Wolverine raivostui l\xc3\xb6yt\xc3\xa4ess\xc3\xa4\xc3\xa4n vihollisensa kodistaan ja he taistelivat kunnes Wolverine iski Sapelihammasta aivoihin yhdell\xc3\xa4 kynnell\xc3\xa4\xc3\xa4n. Sen j\xc3\xa4lkeen Sapelihammas vaikutti passiiviselta ja rauhalliselta ja X-Voiman Boomer kiintyi h\xc3\xa4neen. Sapelihammas kuitenkin l\xc3\xb6ysi aiemman persoonallisuutensa ja k\xc3\xa4\xc3\xa4ntyi Boomeria ja Ryhm\xc3\xa4-X:\xc3\xa4\xc3\xa4 vastaan haavoittaen Tajuntaa kuolettavasti._NEWLINE_My\xc3\xb6hemmin Yhdysvaltain hallitus teki Sapelihampaasta Tekij\xc3\xa4-X:n toisen version j\xc3\xa4senen. Jotkut ihmiset salaa tarkoittivat Sapelihampaan kaksoisagentiksi, joka tappaisi muut Tekij\xc3\xa4-X:l\xc3\xa4iset jos hallitus niin haluaisi. Sapelihampaan piti kuitenkin pit\xc3\xa4\xc3\xa4 elektronista pid\xc3\xa4tinpantaa, jonka Forge oli suunnitellut, ja joka antaisi Sapelihampaalle suunnattoman s\xc3\xa4hk\xc3\xb6iskun jos h\xc3\xa4n hy\xc3\xb6kk\xc3\xa4isi jonkun kimppuun tai yritt\xc3\xa4isi ottaa pannan pois. Sapelihammas kuitenkin hankki kipua lievitt\xc3\xa4vi\xc3\xa4 pillereit\xc3\xa4 ja sai pannan pois kaulastaan. H\xc3\xa4n hy\xc3\xb6kk\xc3\xa4si Tekij\xc3\xa4-X:n j\xc3\xa4senten kimppuun ja pakeni._NEWLINE_Sapelihammas sai tuntemattomissa olosuhteissa adamantium-k\xc3\xa4sittelyn luihinsa ja kynsiins\xc3\xa4 aivan kuten Wolverinekin vuosia sitten Ase-X -projektissa. Sapelihammas hy\xc3\xb6kk\xc3\xa4si Wolverinen kimppuun t\xc3\xa4m\xc3\xa4n menness\xc3\xa4 naimisiin Kyyn kanssa Madripoorin saarivaltiossa. Wolverinen oli pakko toimia yhdess\xc3\xa4 vihollisensa kanssa pelastaakseen Madripoorin ninjaklaani K\xc3\xa4den ja HYDRAn valtausyritykselt\xc3\xa4. My\xc3\xb6hemm\xc3\xa4ss\xc3\xa4 tapaamisessa Sapelihampaan ja Wolverinen saattoi vastakkain ikuinen mutantti Tuho, joka halusi muuttaa jommankumman heist\xc3\xa4 ratsumies Kuolemakseen. Villin taistelun j\xc3\xa4lkeen Wolverine voitti Sapelihampaan repien h\xc3\xa4nen syd\xc3\xa4mens\xc3\xa4 irti ja Tuho poisti Sapelihampaan adamantiumin siirt\xc3\xa4en sen Wolverinen luurankoon. Kuolemaan j\xc3\xa4tetty Sapelihammas l\xc3\xb6ytyi heikentyneess\xc3\xa4 tilassa Gambiitin ja mutanttimuodonmuuttaja Kuriirin tullessa paikalle. Kolmikko murtautui yhteen Herra Pahuuden tukikohtaan ja Sapelihammas sai hoitoa, joka k\xc3\xa4ynnisti h\xc3\xa4nen paranemisvoimansa uudelleen. Sen j\xc3\xa4lkeen Gambiitti hankki Sapelihampaan entiselt\xc3\xa4 kumppanilta Kuristajalta tarpeeksi adamantiumia h\xc3\xa4nen pit\xc3\xa4misekseen elossa._NEWLINE_Palautuneena entisen veroiseksi Sapelihammas liittyi Mystikon kokoamaan Mutanttien Veljeskuntaan heid\xc3\xa4n yritt\xc3\xa4ess\xc3\xa4\xc3\xa4n vapauttaa virusta, joka tartuttaisi kaikki normaalit ihmiset. Heid\xc3\xa4n hy\xc3\xb6k\xc3\xa4tess\xc3\xa4\xc3\xa4n mutanttitutkimuskeskukseen Muirin saarelle Sapelihammas h\xc3\xa4visi X-mies Piispalle._NEWLINE_Seuraavaksi Sapelihammas j\xc3\xa4i uudelleen perustetun Ase-X -ohjelman vangiksi ja h\xc3\xa4n sai j\xc3\xa4lleen kerran adamantium-luurangon. Sapelihammasta k\xc3\xa4ytettiin ohjelman p\xc3\xa4\xc3\xa4agenttina, jonka teht\xc3\xa4v\xc3\xa4n\xc3\xa4 oli v\xc3\xa4rv\xc3\xa4t\xc3\xa4 muut Ase-X:n j\xc3\xa4senet takaisin. Sapelihammas v\xc3\xa4rv\xc3\xa4si palkkasoturi Deadpoolin, mutta ei onnistunut v\xc3\xa4rv\xc3\xa4\xc3\xa4m\xc3\xa4\xc3\xa4n entisi\xc3\xa4 tiimitovereitaan Maverickia ja Wraithia. T\xc3\xa4m\xc3\xa4n j\xc3\xa4lkeen h\xc3\xa4net l\xc3\xa4hetettiin avuksi Deadpoolin teht\xc3\xa4v\xc3\xa4\xc3\xa4n tappaa muotoa muuttava mutantti Copycat, Deadpoolin entinen rakastaja. Deadpool ei suostunut tappoon, joten Sapelihammas teki sen h\xc3\xa4nen puolestaan._NEWLINE_Pian Sapelihammas kuitenkin petti Ase-X:n varastamalla sen tiedot maailman tunnetuista mutanteista, joita h\xc3\xa4n k\xc3\xa4ytti houkutellakseen kaksi muuta Wolverinen vihollista, Punaomegan ja Lady Kuolemaniskun hy\xc3\xb6kk\xc3\xa4ykseen Wolverinen yst\xc3\xa4vi\xc3\xa4 ja perhett\xc3\xa4 vastaan vangiten Loganin nuoren suojatin Amikon. Sapelihammas kuitenkin petti my\xc3\xb6s n\xc3\xa4m\xc3\xa4 liittolaiset siirt\xc3\xa4en itsens\xc3\xa4 ja Wolverinen hyl\xc3\xa4ttyyn Ase-X -tukikohtaan, jossa h\xc3\xa4n yllytti vihollistaan paljastuksella, ett\xc3\xa4 osa Wolverinen muistinmenetyksest\xc3\xa4 johtuu h\xc3\xa4nen omasta paranemisvoimastaan, joka sulkee kivuliaat muistot pois. K\xc3\xa4ytt\xc3\xa4en Ase-X:n Johtajalta varastamiaan hallintakoodeja Sapelihammas k\xc3\xa4ytti laitetta, joka poisti Wolverinen mutanttivoimat. H\xc3\xa4n haastoi Wolverinen viimeiseen taisteluun, jossa my\xc3\xb6s h\xc3\xa4nen omat voimansa suljettiin. Molemmat mutantit n\xc3\xa4yttiv\xc3\xa4t kuolleen seuranneessa taistelussa, mutta my\xc3\xb6hemmin heid\xc3\xa4n voimansa paransivat heid\xc3\xa4t._NEWLINE_Sapelihammas k\xc3\xa4ytti saamiaan tietoja murhaamalla useita Ase-X:n suojeluksessa olleita mutantteja, ja j\xc3\xa4lleen h\xc3\xa4n j\xc3\xa4i projektin vangiksi. H\xc3\xa4net altistettiin mutantti Mesmeron hypnoottiselle voimalle h\xc3\xa4nen pit\xc3\xa4misekseen hallinnassa. Mesmero kuitenkin menetti pian voimansa, jolloin Sapelihampaasta tuli j\xc3\xa4lleen uhka. Sapelihammas pakeni projektista j\xc3\xa4lleen Herra Pahuuden avustuksella, joka oli t\xc3\xa4ll\xc3\xb6in naamioitunut projektin johtavaksi tiedemieheksi tohtori Charles Windsoriksi. Palaten entisiin palkkasoturitoimiinsa Sapelihammas otti vastaan ty\xc3\xb6n Ase-X:n sivuhaaralta, jossa h\xc3\xa4nt\xc3\xa4 vaadittiin j\xc3\xa4ljitt\xc3\xa4m\xc3\xa4\xc3\xa4n paennutta testihenkil\xc3\xb6\xc3\xa4 Natiivia. H\xc3\xa4vitty\xc3\xa4\xc3\xa4n Natiiville Sapelihammas manipuloi Wolverinen j\xc3\xa4ljitt\xc3\xa4m\xc3\xa4\xc3\xa4n tyt\xc3\xb6n h\xc3\xa4nen puolestaan vain j\xc3\xa4\xc3\xa4d\xc3\xa4kseen j\xc3\xa4lleen ty\xc3\xb6nantajiensa vangiksi._NEWLINE_Janoten kostoa Sapelihammas liittoutui Wolverinen kanssa tehd\xc3\xa4kseen iskun laitokseen, jossa Natiivi oli vankina. Tapettuaan ty\xc3\xb6nantajansa ja katsottuaan Wolverinen ja Natiivin pakenevan Sapelihammas vannoi hoitavansa ty\xc3\xb6ns\xc3\xa4 loppuun j\xc3\xa4ljitt\xc3\xa4en ja tappaen Natiivin voitettuaan ensin Wolverinen. Seuraavaksi Sapelihammas v\xc3\xa4rv\xc3\xa4ttiin uuteen Veljeskunnan inkarnaatioon, jota johti entinen Akoluutti Exodus.Sapelihammas kuoli Wolverinen toimesta,mutta palasi henkiin my\xc3\xb6hemmin.Sapelihammas suuntasi japaniin tarkoituksena saada aikaan sota japanin rikollisjengien v\xc3\xa4lille.\n_START_SECTION_\nSukulaisuus Wolverinen kanssa\n_START_PARAGRAPH_\nPitk\xc3\xa4\xc3\xa4n luultiin, ett\xc3\xa4 Sapelihammas olisi Wolverinen is\xc3\xa4, mutta asia on mit\xc3\xa4 luultavimmin Ase-X:n muistinpyyhkimisten aiheuttama harhakuvitelma. T\xc3\xa4t\xc3\xa4 johtop\xc3\xa4\xc3\xa4t\xc3\xb6st\xc3\xa4 tukevat Wolverinen lapsuusvuosia k\xc3\xa4sittelev\xc3\xa4t tarinat, joissa my\xc3\xb6s Wolverinen is\xc3\xa4 n\xc3\xa4hd\xc3\xa4\xc3\xa4n. Sapelihampaan on my\xc3\xb6s v\xc3\xa4itetty/uskottu olevan Wolverinen veli tai velipuoli. My\xc3\xb6s molempien hahmojen on v\xc3\xa4itetty joissakin tarinoissa olevan koeputkilapsia. Yleinen uskomus ja toistaiseksi ainoa totuus on se, ett\xc3\xa4 kumpikaan ei ole toiselle sukua.\n_START_SECTION_\nDog Logan\n_START_PARAGRAPH_\nJotkut ovat spekuloineet Origin-sarjassa, joka kertoo Wolverinen varhaisista vaiheista, esiintyneen Dog Loganin olevan Sapelihammas. Perusteina ollaan k\xc3\xa4ytetty mm. hahmojen yhdenn\xc3\xa4k\xc3\xb6isyytt\xc3\xa4. Paul Jenkins on sanonut, ettei tarkoittanut Dogin olevan Sapelihammas, mutta h\xc3\xa4n j\xc3\xa4tti tuleville kirjoittajille mahdollisuuden p\xc3\xa4\xc3\xa4tt\xc3\xa4\xc3\xa4 t\xc3\xa4st\xc3\xa4. Olettaen, ett\xc3\xa4 Sapelihammas olisi Dog, h\xc3\xa4nen is\xc3\xa4ns\xc3\xa4 olisi siin\xc3\xa4 tapauksessa Thomas Logan.\n_START_SECTION_\nVoimat ja varusteet\n_START_PARAGRAPH_\nSapelihammas voi korjata vahingoittuneita tai tuhoutuneita osia solurakeenteestaan nopeampaa kuin normaali ihminen. H\xc3\xa4nen paranemisvoimansa tekee h\xc3\xa4nest\xc3\xa4 periaatteessa immuunin myrkyille ja useimmille huumeille. Sapelihampaalla on my\xc3\xb6s rajoitettu vastustuskyky ruumiin tuottamia v\xc3\xa4symyst\xc3\xa4 aiheuttavia myrkkyj\xc3\xa4 vastaan; n\xc3\xa4in h\xc3\xa4nell\xc3\xa4 on suurempi kest\xc3\xa4vyys kuin ihmisill\xc3\xa4._NEWLINE_Sapelihampaalla on yli-inhimillisen tehokkaat aistit (n\xc3\xa4k\xc3\xb6, kuulo, haju ja maku, ei v\xc3\xa4ltt\xc3\xa4m\xc3\xa4tt\xc3\xa4 tunto), verrattavissa joidenkin el\xc3\xa4imen vastaaviin. H\xc3\xa4n voi esimerkiksi seurata jotakuta hajun perusteella kuten koira tai susi. Sapelihampaan aistit ovat osaksi erillinen voima, mutta ne ovat olemassa osaksi paranemisvoiman ansiosta. Sapelihampaan pime\xc3\xa4n\xc3\xa4k\xc3\xb6 on herkk\xc3\xa4, ja h\xc3\xa4nen n\xc3\xa4k\xc3\xb6ns\xc3\xa4 ulottuu osaksi spektrin infrapunaosioon saakka. H\xc3\xa4nen kuulonsa on loistava, pystyv\xc3\xa4t huomaamaan kevytt\xc3\xa4 hengityst\xc3\xa4 luolassa 60 metrin p\xc3\xa4\xc3\xa4st\xc3\xa4. H\xc3\xa4nen makuaistinsa pystyy erottamaan yhden osan vierasta ainetta 10 000 osassa. H\xc3\xa4nen hajuaistinsa ja -muistinsa sallivat h\xc3\xa4nen seurata yli kahdeksan tuntia vanhaa vainua jota h\xc3\xa4n ei tunne ennest\xc3\xa4\xc3\xa4n. Hiki, hajusteet, tupakka, makeiset ja ruoka ovat kuin majakoita h\xc3\xa4nen aisteilleen._NEWLINE_Ase-X -projektin viritelty\xc3\xa4 h\xc3\xa4nen voimiaan h\xc3\xa4nen paranemisvoimansa on viel\xc3\xa4 nopeampi, ja h\xc3\xa4nen adamantium-luuranko suo h\xc3\xa4nelle valtavan kest\xc3\xa4vyyden. Adamantium-k\xc3\xa4sittelyn j\xc3\xa4lkeen h\xc3\xa4nen sormiensa kynnet ovat adamantiumia, ja h\xc3\xa4n k\xc3\xa4ytt\xc3\xa4\xc3\xa4 niit\xc3\xa4 h\xc3\xa4ik\xc3\xa4ilem\xc3\xa4tt\xc3\xa4 p\xc3\xa4\xc3\xa4st\xc3\xa4kseen p\xc3\xa4\xc3\xa4m\xc3\xa4\xc3\xa4r\xc3\xa4\xc3\xa4ns\xc3\xa4.'